text: Politiet rykker ud fra ny station
  20 september 2018 kl. 14.33
  Om to år vil politiet rykke ud fra en ny og tidssvarende station i Aabenraa.
  I løbet af 2019 og 2020 får Syd- og Sønderjyllands Politi nye centralt placerede lokaler i Aabenraa.
  Det sker efterhånden som betjente og administrativt personale flytter til H.P. Hanssens Gade 21 og overtager den gamle TDC-bygning ved siden af byens busstation.
  De nye lokaler vil både størrelses- og funktionsmæssigt passe bedre til politistationens nuværende behov. Der skal dog laves hundebure til hundeafdelingen samt carporte og hegn.
  Det er bygningens kælder, stueetage og første sal, som politiet lejer sig ind i. Det oplyser Syd- og Sønderjyllands Politi i en pressemeddelelse.
  I øjeblikket står kun stueetagen ledig, derfor kommer flytningen til at ske i flere faser. Sandsynligvis vil det være især de administrative funktioner, ekspeditioner og teorilokale, der kan flytte ind først. Målet er, at det skal ske i starten af 2019.
  De operative politifolk vil så kunne flytte ind i starten af 2020, når de nuværende lejere forlader kælder og første sal.
  Når den gamle politigård på Haderslevvej bliver forladt, vil det være Bygningsstyrelsen, der tager stilling til, hvad der skal ske med den.
  